钦定古今图书集成/明伦汇编/官常典/第482卷 > 贺兰祥
## 钦定古今图书集成/明伦汇编/官常典/第482卷 > 贺兰祥

按《周书》本传，“祥字盛乐，其先与魏俱起，有纥伏者，为
贺兰莫何弗，因以为氏。其后有以良家子镇武川者，
遂家焉。父初真，少知名，为乡闾所重，尚太祖姊建安
长公主。保定二年，追赠太傅、柱国、常山郡公。祥年十
一而孤，居丧合礼。长于舅氏，特为太祖所爱。虽在戎
旅，常博延儒士，教以书传。太祖初入关，祥与晋公护”
俱在晋阳，后乃遣使迎致之，语在《护传》。年十七，解褐
奉朝请，加威烈将军。祥少有胆气，志在立功，寻擢补
都督，恒在帐下。从平侯莫陈悦，又迎魏孝武。以前后
功，封抚夷县伯，邑五百户。仍从击潼关，获东魏将薛
长孺。又攻回洛城，拔之。还，拜左右直长，进爵为公，增
邑并前一千三百户。大统三年，从仪同于谨攻杨氏
壁，祥先登，克之。迁右卫将军，加持节、征卤将军。沙苑
之役，诏祥留卫京师。后以留守功，增邑八百户。寻除
镇西将军。四年，魏文帝东伐，祥领军从战河桥，以功
加使持节、大都督。八年，迁车骑大将军、仪同三司、散
骑常侍。九年，从太祖与《东魏》战于邙山。进位骠骑大
将军、开府仪同三司，加侍中。十四年，除都督三荆南
襄南雍平信江随二郢浙十二州诸军事、荆州刺史，
进爵博陵郡公。先是，祥尝行荆州事，虽未期月，颇有
惠政，至是重往，百姓安之。由是汉南流民襁负而至
者，日有千数，远近蛮夷，莫不款附。祥随机抚纳，咸得
其欢心。时盛夏亢阳，祥乃亲巡境内，观政得失。见有
发掘古冢，暴露骸骨者，乃谓守令曰：“此岂仁者之为
政耶！”于是命所在收葬之，即日澍雨，是岁大有年。州
境先多古墓，其俗好行发掘，至是遂息。祥虽太祖密
戚，性甚清素。州境南接襄阳，西通岷蜀，物产所出，多
诸珍异。时既与梁通好，行李往来，公私赠遗，一无所
受。梁雍州刺史岳阳王萧察，钦其节俭，乃以竹屏风
𫄨绤之属及以经史赠之。祥难违其意，取而付诸所
司。太祖后闻之，并以赐祥。寻被征还。十六年，拜大将
军。太祖以泾、渭溉灌之处，渠堰废毁，乃命祥修造富
平堰，开渠引水，东注于洛。功用既毕，民获其利。魏废
帝二年，行华州事。后改华州为同州，仍以祥为刺史，
寻拜尚书左仆射。六官建，授小司马。孝闵帝践祚，进
位柱国，迁大司马。时晋公护执政，祥与护中表，少相
亲爱，军国之事，护皆与祥参谋。及诛赵贵，废孝闵帝祥有力焉。武成初，吐谷浑侵凉州，诏祥与宇文贵总
兵讨之。祥乃遣其军司檄吐谷浑曰：“夫二气既分，三
才定位，树之以君，本为黔首，岂使悖义违道，肆于民
上。昔魏氏不纲，群方幅裂，豺狼横噬，龟玉已毁，喁喁
黔黎，咸坠涂炭。我先皇神武应期，一匡天下，东戡南
翦，无思不服。天鉴有周，世笃英圣，遂廓洪基，奄荒万
㝢，固则神皋西岳，险则百二犹在，卿士师师，群后率
职。故知三灵之所眷集，四隩之所来苏”也。彼国世在
西垂，作藩于魏，值中原政乱，遂阻皇风，首鼠两端，伺
我边隙。先皇含垢藏疾，仍存聘享，欲睦之以邻好，申
之以婚姻。彼国包藏祸心，屡违盟约，外结仇雠，自贻
近患，是故往年致突厥之师也。自尔迄今，蜂虿弥毒，
入我姑臧，俘我河县，芟夷我菽麦，虔刘我苍生。我皇
武以止戈，文以怀远，德覃四海，化溢八荒。以彼恶稔
祸盈，故命龚行九伐，武臣猛将，天张雷动。皆六郡良
家，三秦精锐，挥戈擐甲，同萃龙沙。柱国、博陵公祥，贵
戚重望，乃文乃武，受脤庙堂，元戎启路。太傅、燕国公
于谨，英猷不世，应变无穷，杖旄指麾，为其谋主。柱国、
化政公贵，早播威声，奇正兼设，直取龙涸，济自南河。
突厥与国睦亲，同耻反道，驱引弓之民，总穹庐之众，
解鞍成山，云蒸“雾合。往岁王师西伐，成都不守；桴鼓
南临，江陵底定。凿空万里，辟地千都，荒服畏威，膜拜
厥角，成败之机，较然可见。若能转祸为福，深识事宜，
君臣相率，舆榇稽颡，则爵等显除，永蕃西服。如其徘
徊危邦，觊延时漏，覆宇湮祀，良助寒心。幸思嘉谋，以
图去就。”遂与吐浑广定王、钟留王等战破之，同拔其
洮阳、共和二城。以其地为洮州。抚安西土，振旅而还。
进封凉国公，邑万户。保定四年薨，年四十八。赠使持
节、太师、同岐等十二州诸军事、同州刺史，谥曰景。有
七子，敬让、璨、师宽知名。